recursal/SuperWikiNEXT-32B huggingface dataset:
Socket A
**Socket A** (tiež známy ako **Socket 462**) je pätica procesora používaná pre procesory AMD od procesora Athlon s jadrom K7 po Athlon XP s jadrom Barton a všetky procesory od spoločnosti AMD majúce označenie Duron a Sempron. Socket A tiež podporuje nové vstavané procesory AMD Geode NX (odvodené z Mobile Athlon XP). Do tohto typu pätice sa procesor nemusí zatláčať silou, ale len sa položí na päticu a páčkou sa k nemu pritlačia kontakty (deväť pinov na pätici je blokovaných kvôli prevencii vloženia iných procesorov, patriacich do Socket 370). Frekvencie FSB podporované AMD Athlon XP a Sempron sú 133 MHz, 166 MHz a 200 MHz.

AMD odporúča, aby váha chladičov procesorov v Socket A neprekročila 300 gramov. Ťažší chladič môže mať bez vhodného uchytenia za následok poškodenie čipu.

Pätica Socket A bola z dôvodu prechodu nových desktopových CPU na päticu socket 754, 939 a neskôr na AM2 opustená a využíva sa len pri nízkoenergetických priemyselných procesoroch Geode NX. Avšak procesory a základné dosky sú stále dostupné u obchodníkov.

Technické špecifikácie
----------------------

* Podporuje takty procesora od 600 MHz (Duron) do 2333 MHz (Athlon XP 3200+)
* Frekvencia FSB dosahuje v prípade týchto procesorov hodnôt 100, 133, 200 (200, 266, 400) MHz efektívne.

Frekvencia FSB pri uvedení predstavovala 100 MHz kvôli obmedzeniam prvých čipových sád. Časom sa zvyšovala. Kým pätica zostávala pinovo kompatibilná po celú dobu používania, zmena frekvencie, časovanie, BIOSu a napájacích napätí CPU viedla k nekompatibilitám medzi staršími čipovými sadami a novými procesormi.

Obmedzenie hmotnosti chladiča pre Socket A
------------------------------------------

Všetky procesory pre Socket A (Athlon, Sempron, Duron a Geode NX) majú vyššie spomínané obmedzenia hmotnosti, ktorá nesmie byť prekročené počas umiestňovania chladiča, pri preprave, ani pri bežnom užívaní. Prekročenie limitov môže poškodiť jadro procesora a urobiť ho nepoužiteľným.

Tieto prítlačné limity sú celkom malé oproti procesorom do Socketu 478. Sú tak malé, že mnoho zákazníkov si poškodilo procesor, keď sa pokúšali pripevniť naň chladič. Na druhej strane mnoho procesorov bolo poškodených kvôli neštandardným alebo necertifikovaným chladičom. Neznamená to však, že všetky procesory boli dodané ako holé OEM bez zodpovedajúceho chladiča.

Referencie
----------

*Tento článok je čiastočný alebo úplný preklad článku Socket A na českej Wikipédii.*

| * z
* d
* u
Sockety AMD |
| --- |
| Desktopové sockety | Super Socket 7 · Slot A · Socket A · Socket 754 · Socket 939 · Socket AM2 · Socket AM2+ · Socket AM3 · Socket AM3+ · Socket FM1 · Socket FM2 · Socket FM2+ · Socket AM1 · Socket AM4 |
| Mobilné sockety | Socket A · Socket 563 · Socket 754 · Socket S1 · Socket FT1 (BGA413) 2011 · Socket FP2 (BGA827) 2012 · Socket FS1 · Socket FT3 (BGA769) 2014 · Socket FP3 (µBGA\_\_\_) jún 2014 |
| Serverové sockety | Socket A · Socket 940 · Socket F · Socket F+ · Socket G3 (zrušený) · Socket G34 · Socket C32 |
**Mieczysław Świerz** (\* 25. máj 1891, Krakov – † 5. júl 1929, Vysoké Tatry) bol jeden z najaktívnejších poľských horolezcov dvadsiatych rokov 20. storočia. Študoval polonistiku na Jagelonskej univerzite. Štúdia dokončil doktorátom. Bol učiteľom a vášnivým milovníkom a historikom poľskej literatúry. Syn Zofie a Leopolda Świerza.

Bol aktívnym členom Polskiego Towarzystwa Tatrzańskiego. Tvrdil, že poľské horolezectvo musí z Vysokých Tatier vystúpiť na vyššie a ťažšie svetové horolezecké steny. Urobil takmer sto prvovýstupov, okrem iných východnou stenou Veľkého Mengusovského štítu. Podarilo sa mu vystúpiť aj takými horolezeckými cestami, ktoré sa v tom čase pokladali za takmer neprekonateľné. V roku 1911 urobil prvovýstup v západnej stene Zmrzlej veže (spolu s Januszom Chmielowskim a Zdzisławom Kleszczyńskim).

Bol spoluautorom (s Januszom Chmielowskim) priekopníckeho štvorzväzkového horolezeckého sprievodcu *Tatry Wysokie* (1925).

Zahynul vo veku 38 rokov počas pokusu o zopakovanie výstupu Stanisławského cesty v západnej stene Kostolíka. Sisalové lano neudržalo jeho pád v komíne, ktorý sa dnes volá *Komín Świerza*. Pochovaný je na Novom cintoríne v Zakopanom.

Zdroj
-----

*Tento článok je čiastočný alebo úplný preklad článku Mieczysław Świerz na poľskej Wikipédii.*

Autoritné údaje: * ISNI: 0000 0001 1123 701X
* VIAF: 161623347
Súradnice: 48°8′8.84″S 17°6′54.26″V﻿ / ﻿48,1357889°S 17,1150722°V﻿ / 48.1357889; 17.1150722

Vodná veža po rekonštrukcii v roku 2023
**Vodná veža v Petržalke** je vodná veža, ktorá sa nachádza na petržalskom brehu Dunaja, pri Starom moste na Tyršovom nábreží. Je vysoká približne 20 metrov a spolu s domčekom slúžiacim na jej obsluhu sa nachádza v areáli divadla Aréna.

Objekt je od 15. októbra 2004 národnou kultúrnou pamiatkou zapísanou v Ústrednom zozname pamiatkové fondu pod číslom 652/2.

História
--------

Vodnú vežu postavili pár rokov predtým, ako bolo založené divadlo Aréna (1828). Veža slúžila na zásobovanie divadla vodou v čase, keď ešte nebol vybudovaný mestský vodovod. Ten sa začal stavať až koncom 19. storočia a v Petržalke dokonca ešte neskôr.

Súčasnosť
---------

V rokoch 2022-2023 prešla veža spolu s Divadlom Aréna rekonštrukciou. Objekty, ako aj pozemok, na ktorých stoja, patria bratislavskému samosprávnemu kraju. Spolu s divadlom boli stavby vyhlásené za národné kultúrne pamiatky.

Referencie
----------

1. ↑   *Pamiatkový objekt - podrobnosti* [online]. [Cit. 2014-04-27]. Dostupné online.
Olympijský bronzOlympijský bronz

**Wu Chuej-žu** (čín. 吳蕙如, pchin-jin: *Wú Huìrú*, angl. Wu Hui-ju; \* 1982) je taiwanská lukostrelkyňa, na Letných olympijských hrách 2004 v Aténach získala bronzovú medailu v tímovej súťaži.

Športová kariéra
----------------

Medzinárodne debutovala v roku 1989. Na Letných olympijských hrách 2004 v Aténach získala bronzovú medailu v tímovej súťaži, v individuálnej súťaži získala 6. miesto. Tím vyhral striebro na svetovom šampionáte v roku 2007. Na Letných olympijských hrách 2008 v Pekingu získala v tímovej súťaži 9. miesto a v individuálnej 57.

Neskôr pôsobila ako trénerka.

Referencie
----------

1. 1 2 3   *Hui Ju WU Biography, Olympic Medals, Records and Age* [online]. olympics.com, [cit. 2022-12-10]. Dostupné online.
2. 1 2   *Wu Hui Ju | World Archery* [online]. worldarchery.sport, [cit. 2022-12-10]. Dostupné online.
3. ↑   *Women's Team Archery* [online]. cbc.ca, 2008-07-31, [cit. 2022-12-10]. Dostupné online.
**Chess Records** bola americká nahrávacia spoločnosť založená v Chicagu, Illinois.

Viedli ju bratia Leonard Chess a Phil Chess. Chess Records bola významnou nahrávacou spoločnosťou v dejinách rock and rollu. Nimi vydané platne (single a albumy), sú považované za súčasť a základné atributy rockovej hudby, bluesu a rock and rollu.

Dejiny spoločnosti (skrátené)
-----------------------------

V roku 1947 Leonard Chess kúpil nahrávaciu spoločnosť Aristocrat Records. Keď v roku 1950 do hudobného podnikania vstúpil aj jeho brat Phil, stali sa výhradnými vlastníkmi Aristocrat Records a premenovali ju na *Chess Records*. V priebehu 50. rokov Leonard a Phil Chessovci ovládli väčšinu vtedajšej hudobnej produkcie. Pracoval pre nich aj legendárny producent Ralph Bass. 
V roku 1969 bratia Chessovci práva na svoju značku predali spoločnosti General Recorded Tape (GRT) za 6,5 milióna dolárov.

V októbri 1969 zomiera Leonard Chess. Do roku 1972 už len malá časť spoločnosti prevádzkovala nahrávacie štúdio v Chicagu.

Čo zostalo zo spoločnosti Chess Records, GRT predáva spoločnosti All Platinum Records, ktorá sa po finančných ťažkostiach rozpadla a jej práva a tým aj nahrávky niekdajšej Chess Records získava MCA Records.

Umelci nahrávajúci u Chess Records
----------------------------------

### Významní bluesoví umelci

Wilie Dixon, Sonny Boy Williamson II, Muddy Waters, Little Walter, Jimmy Rogers, Buddy Guy a Howlin´ Wolf.

### Významní rock and rolloví a R&B umelci

Chuck Berry a Bo Diddley. Vokálne skupiny ako Flamingos, Moonglows a Vibrations.

### Jazzoví umelci

Gene Ammons, King Flaming, Ahmad Jamal a Ramsey Lewis Trio.

### Souloví umelci

Etta James, Sugar Pie DeSanto, Fontella Bass a Minnie Riperton.

Externé odkazy
--------------

* Chess Records
* Chess Records Studio Historic Landmark
**Chersidamas** (starogr. *Χερσιδάμας* – *Chersidamas*) je v gréckej mytológii syn Pterelaa, kráľa ostrova Tafos.

Chersidamas a jeho bratia Chromios, Tyrannos, Antiochos, Euéra a Méstor pochádzali z ostrova Tafos. Keďže ich starý otec Méstor bol brat mykénskeho kráľa Élektryóna, domnievali sa, že si môžu nárokovať podiel na mykénskom kráľovstve. Jedného dňa sa preto vybrali s vojskom do Mykén, aby o tom s mykénskym kráľom Élektryónom rokovali. Mykénsky kráľ ich nárok nepovažoval za oprávnený a dal im to rázne najavo.

Bratov premohol hnev a dohodli sa, že mu ukradnú aspoň dobytok. Synovia Élektryóna sa im však postavili na odpor a po krvavej bitke zostal nažive len Euéres, ktorý strážil lode. Zo synov Élektyóna prežil len najmladší Likymnios. Tafančania ale dobytok nakoniec predsa len odviedli a predali ho élidskemu kráľovi Polyxenovi. Dobytok neskôr kúpil Élektryónov synovec Amfitryón a vrátil mu ho.

Referencie
----------

1. ↑  Apollodoros, *Bibliotheca*, 2,4,5.
2. 1 2 3  Apollodoros, *Bibliotheca*, 2,4,6.
**Szabadcsapatok** (niekedy označované aj ako **Szabadság csoport**, po slovensky *„Slobodné oddiely"*, resp. *„Oslobodzovacie oddiely"*) boli maďarské polovojenské jednotky aktívne v rokoch 1938 a 1939 vytvorené za účelom destabilizácie situácie na česko-slovenskom pohraničí pomocou ozbrojených vpádov na územie ČSR, sabotáží a diverzie.

Zloženie jednotiek
------------------

Jednotky boli sformované na severe Maďarska v priebehu roku 1938 počas politickej krízy v Česko-Slovensku. Podľa zistení česko-slovenských úradov boli jednotky zaraďované do skupín zložených z približne 250 – 260 mužov. Išlo o dobrovoľníkov, väčšinou z radov inteligencie. Pred zaradením do skupiny bol každý záujemca lekársky prehliadnutý, nakoľko sa prijímali len zdraví a fyzicky zdatní muži. Vyzbrojení boli puškami a guľometmi. Ku každej skupine boli pridelené dve delá.

Pôsobenie
---------

Prvé nasadenia jednotiek na ozbrojené prepady česko-slovenského územia boli zaznamenané v októbri 1938. V dňoch 6. až 11. októbra sa uskutočnila séria prepadov berehovského okresu na Podkarpatskej Rusi, pri ktorej zahynuli dvaja česko-slovenskí občania. V noci z 13. na 14. októbra maďarskí ozbrojenci prepadli železničnú stanicu v Kráľovskom Chlmci, pričom zastrelili príslušníka finančnej stráže. Jeden četník bol zabitý a ďalší traja zranení pri strete s ozbrojencami unikajúcimi do Poľska pri Serednom dňa 22. októbra Ďalší útok na Podkarpatskej Rusi sa odohral 27. októbra pri Kosine. 1. novembra vpadlo na územie ČSR pri Kuzmiciach 12 ozbrojených osôb.

Po vyhlásení arbitrážneho rozsudku boli jednotky použité na vymáhanie ustanovení arbitráže a na fyzické potláčanie a zastrašovanie slovenského a rusínskeho obyvateľstva. Ozbrojenci Szabadcsapatok vyvíjali záškodnícku činnosť až do rozpadu Česko-Slovenska v marci 1939 nerešpektujúc dohodnutú demarkačnú líniu po Viedenskej arbitráži. Tieto akcie mali vyvolať dojem, že obyvateľstvo Podkarpatskej Rusi sa búri proti česko-slovenskej vláde.

Referencie
----------

1. ↑   Prepustíme politických väzňov. *Novosti*, 14. október 1938, roč. 20, čís. 235.
2. ↑  DEÁK, Ladislav. *Viedenská arbitráž. Dokumenty I*. Martin : Matica Slovenská, 2002. ISBN 80-7090-630-8.
3. ↑   Maďari bojujú letákmi. Nové násilnosti maďarských teroristov na hraniciach. *Novosti*, 15. október 1938, roč. 20, čís. 236.
4. ↑ . Maďarskí teroristi opäť šarapatia. *Novosti*, 23. október 1938, roč. 20, čís. 243.
5. ↑   Maďarskí teroristi šarapatia na východnom Slovensku. *Novosti*, 3. november 1938, roč. 20, čís. 251.
6. ↑  DEÁK, Ladislav. *Viedenská arbitráž. Dokumenty II, okupácia*. Martin : Matica Slovenská, 2003. ISBN 80-7090-678-2.

Pozri aj
--------

* Rongyos gárda

Externé odkazy
--------------

* Akcie Szabadcsapatoku (po česky)
Mapa regiónu Krišana
**Krišana**[chýba zdroj] (rum. *Crişana*, maď. *Körösvidék* nem. *Kreischgebiet**)* je stredoeurópsky región v povodí rieky Kriš. Jeho tradičným centrom je Oradea (Veľký Varadín), ďalšími veľkými mestami sú Debrecín a Arad.

Na začiatku 10. storočia tu vládol knieža Menumorut, ktorého ríšu zabrali Maďari a až do roku 1918 bola Krišana súčasťou Uhorského kráľovstva, potom bola rozdelená medzi Maďarsko (župy Békés a Hajdú-Bihar) a Rumunsko (župy Bihor a Arad, čiastočne aj Satu Mare a Sălaj). Na juhu hraničí s Banátom, od ktorého ju oddeľuje rieka Mureş, západnú hranicu tvorí Tisa a severnú Szamos. Na východe región hraničí so Sedmohradskom, aj keď niekedy býva považovaný iba za jednu z podoblastí Sedmohradska. Krajina je prevažne rovinatá, iba vo východnej časti sa vypína pohorie Apusenské vrchy, kde leží najvyšší vrchol Cucurbăta Mare (1 849 m n. m.).

Obyvateľstvo tvoria prevažne Rumuni a Maďari, väčšina niekdajšej nemeckej menšiny sa vysťahovala, v južnej časti Krišany zvanej Pomorišje žijú tiež Srbi, rozptýlene aj rumunskí Slováci. V minulosti sa oblasť preslávila zlatými baňami, rozvinuté je tiež vinárstvo.

Iné projekty
------------

Commons
* Spolupracuj na Commons Commons ponúka multimediálne súbory na tému **Krišana**

Externé odkazy
--------------

* 
*

Zdroj
-----

*Tento článok je čiastočný alebo úplný preklad článku Krišana na českej Wikipédii.*
Mapa aljašskej diaľnice
Nultý míľnik v Dawson Creek
**Alaska Highway** (doslova *Aljašská diaľnica*) je dôležitá komunikácia, ktorá vedie z Dawson Creek (Britská Kolumbia) do Delta Junction (Aljaška) cez Whitehorse (Yukon). Pôvodná dĺžka cesty pri dokončení v roku 1943 bola 2451 km (1523 míľ). Historický koniec je na križovatke s Richardson Highway blízko dnešného míľnika 1422 v Delta Junction, 160 kilometrov juhozápadne od Fairbanks.

Výstavba
--------

Návrh vybudovať cestu sa objavil už v 30. rokoch 20. storočia, ale pretože by pre Kanadu nemal väčší význam, k jeho realizácii napokon nedošlo. Keď však počas 2. svetovej vojny potrebovali Spojené štáty podporiť vojenské základne na Aljaške, odkiaľ plynula najväčšia časť zásob pre Sovietsky zväz prostredníctvom Lend-Lease, bolo nutné čo najskôr efektívne spojiť USA s Aljaškou. Ako najjednoduchší variant sa zdala pozemná komunikácia cez kanadské územie. Preto začala americká armáda budovať cestu v štyroch hlavných smeroch - z Delta Junction juhovýchodne k spojke v Beaver Creek, z druhej strany z Dawson Creek a potom na východ i západ z Whitehorse. Východné časti sa spojili na 588. míli v mieste dnes známom ako Contact Creek. Cesta bola oficiálne dokončená 28. októbra 1942, hoci prvé vozidlá po nej prešli až v roku 1943.

Povojnové obdobie
-----------------

Po vojne zaplatila kanadská vláda Spojeným štátom 123,5 mil. USD za výstavbu aljašskej diaľnice a niekoľkých odbočiek, aj napriek ich značnému poškodeniu. Od tejto doby sa cesty postupne opravujú. Od roku 1947 bola vyrovnaním viacerých úsekov celkovo skrátená o 55 kilometrov. Od roku 1949 vychádza pravidelne ročenka *The Milepost*, informujúca o aljašskej diaľnici a ďalších cestách v severozápadnej Kanade.

Iný projekt
-----------

Commons
* Spolupracuj na Commons Commons ponúka multimediálne súbory na tému **Alaska Highway**

Zdroj
-----

* *Tento článok je čiastočný alebo úplný preklad článku Aljašská dálnice na českej Wikipédii.*

| * z
* d
* u
Cestná infraštruktúra v Yukone |
| --- |
| Cesty(*Highways*) | 
* Alaska Highway (Hwy 1)
* Klondike Highway (Hwy 2)
* Haines Highway (Hwy 3)
* Robert Campbell Highway (Hwy 4)
* Dempster Highway (Hwy 5)
* Canol Road (Hwy 6)
* Atlin Road (Hwy 7)
* Tagish Road (Hwy 8)
* Top of the World Highway (Hwy 9)
* Nahanni Range Road (Hwy 10)
* Silver Trail (Hwy 11)
* Takhini Hot Springs Road (Hwy 14)
* Mitchell Road (Hwy 15)
* Cassiar Highway (Hwy 37)

 |  |
**Brisbane International 2010** sa konal v dňoch 3. - 10. januára v austrálskom Brisbane na otvorenom dvorci s tvrdým povrchom. Rozpočet turnaja mužov bol 372 500 USD a turnaja žien 220 000 USD. Víťazom mužskej dvojhry sa stal Američan Andy Roddick, mužskú štvorhru vyhral francúzsky pár Jérémy Chardy, Marc Gicquel. Víťazkou ženskej dvojhry sa stala Belgičanka Kim Clijstersová, ženskú štvorhru vyhral pár Andrea Hlaváčková, Lucie Hradecká.

Víťazi
------

### Dvojhra mužov

*Bližšie informácie v hlavnom článku: Mužská dvojhra na Brisbane International 2010*
**USA Andy Roddick** vs. Česko Radek Štěpánek 7-6(2), 7-6(7)

### Dvojhra žien

*Bližšie informácie v hlavnom článku: Ženská dvojhra na Brisbane International 2010*
**Belgicko Kim Clijstersová** vs. Belgicko Justine Heninová 6-3, 4-6, 7-6(6)

### Štvorhra mužov

*Bližšie informácie v hlavnom článku: Mužská štvorhra na Brisbane International 2010*
**Francúzsko Jérémy Chardy / Francúzsko Marc Gicquel** vs. Česko Lukáš Dlouhý / India Leander Paes 6-3, 7-6(5)

### Štvorhra žien

*Bližšie informácie v hlavnom článku: Ženská štvorhra na Brisbane International 2010*
**Česko Andrea Hlaváčková / Česko Lucie Hradecká** vs. Maďarsko Melinda Czinková / Španielsko Arantxa Parrová Santonjová 2-6, 7-6(3), 10-4

Externé odkazy
--------------

* Oficiálna stránka
**Brisbane International 2009** sa konal v dňoch 4. - 11. januára v austrálskom Brisbane na otvorenom dvorci s tvrdým povrchom. Rozpočet turnaja mužov bol 484 750 USD a turnaja žien 220 000 USD. Víťazom mužskej dvojhry sa stal Čech Radek Štěpánek, mužskú štvorhru vyhral francúzsky pár Marc Gicquel, Jo-Wilfried Tsonga. Víťazkou ženskej dvojhry sa stala Bieloruska Viktoria Azarenková, ženskú štvorhru vyhral pár A.-L. Grönefeldová, Vania Kingová.

Víťazi
------

### Dvojhra mužov

*Bližšie informácie v hlavnom článku: Mužská dvojhra na Brisbane International 2009*
**Česko Radek Štěpánek** vs. Španielsko Fernando Verdasco 3-6 6-3 6-4

### Dvojhra žien

*Bližšie informácie v hlavnom článku: Ženská dvojhra na Brisbane International 2009*
**Bielorusko Viktoria Azarenková** vs. Francúzsko Marion Bartoliová 6-3 6-1

### Štvorhra mužov

*Bližšie informácie v hlavnom článku: Mužská štvorhra na Brisbane International 2009*
**Francúzsko Marc Gicquel / Francúzsko Jo-Wilfried Tsonga** vs. Španielsko Fernando Verdasco / Nemecko Mischa Zverev 6-4 6-3

### Štvorhra žien

*Bližšie informácie v hlavnom článku: Ženská štvorhra na Brisbane International 2009*
**Nemecko A.-L. Grönefeldová / USA Vania Kingová** vs. Poľsko Klaudia Jansová / Poľsko Alicja Rosolská 3-6 7-5 10-5

Externé odkazy
--------------

* Oficiálna stránka
**František I.** (\* 23. august 1517, Nancy, Francúzsko – † 12. jún 1545, Remiremont) bol lotrinský vojvoda v rokoch 1544 – 1545.

Životopis
---------

Narodil sa v Nancy ako najstarší syn Antona II. a Renáty Bourbonskej, dcéry Gilberta z Montpensier. V polovici 30. rokov 16. storočia bol krátko zasnúbený s Annou Klevskou, ktorá sa v roku 1540 vydala za anglického kráľa Henricha VIII.

V roku 1541 sa oženil s princeznou Kristínou Dánskou (\* 1521 – † 1590). Princezná bola dcérou dánskeho kráľa Kristiána II. a Izabely Habsburskej (ktorá bola sama potencionálnou nevestou pre Henricha VIII.). František zomrel v roku 1545 v Remiremonte. Kristína sa stala regentkou a poručníčkou ich malých detí.

Deti
----

* Karol III. (\* 15. február 1543 – † 14. máj 1608) ∞ 1599 francúzska princezná Klaudia z Valois
* Renáta (\* 20. apríl 1544 – † 22. máj 1602) ∞ 1568 bavorský vojvoda Viliam V.
* Dorota (\* 24. máj 1545 – † 2. jún 1621) ∞
	+ 1575 vojvoda Erich II. von Braunschweig-Kalenberg
	+ 1597 Marc de Rye de la Palud, markíz de Varabon a gróf de la Roche et Villersexeln

Externé odkazy
--------------

* Histoire de l'Europe et de la Méditerrané

Zdroj
-----

*Tento článok je čiastočný alebo úplný preklad článku František I. Lotrinský na českej Wikipédii.*

Autoritné údaje: * GND: 13692753X
* VIAF: 81190768
Drače
Mólo v Drače
**Drače** je malá chorvátska osada v Dubrovnícko-neretvianskej župe v obci Janjina.

Zemepisná poloha
----------------

Jedná sa o malú rybársku osadu s drobným prístavom. Leží na severnom pobreží polostrova Pelješac. 30 km od mesta Ston. Drače sa nachádza v zátoke pri Neretvanskom prielive, ktorej súčasťou sú aj menšie zátoky (Sutvid, Stinjivac, Brijesta, Blaževo). V mori sa nachádza veľa ostrovov (Dubrovac, Galičak, Pučenjak a iné).

Hospodárstvo
------------

Obyvatelia vykonávajú lov rýb a poľnohospodárstvo, a v menšej miere sa živia cestovným ruchom. Turistická kapacita tohto miesta sa skladá zo súkromných domov s bytmi na prenájom a tábor. Obec je známa hlavne chovom ustríc, ktoré sa dajú kúpiť čerstvé priamo v reštaurácii.

Obyvateľstvo
------------

Žijú tu prevažne katolíci, a podľa sčítania ľudu z roku 2001 v dedine žije 64 obyvateľov. V posledných rokoch v Drače vyrástlo veľa nových penziónov, ako aj apartmánov.

More
----

Drače má relatívne dobré podmienky pre potápanie. Možnosť kúpať sa a ponárať sa je aj priamo v Drače. V prístave môžu bezpečne kotviť aj väčšie lode. More je čisté, a keďže sa Drače nachádza v zálive, aj pokojné.

Možnosti výletov do okolia
--------------------------

* Trstenik - 8 km
* Žuljana - 10 km
* Ston - 30 km
* Potomje - pestuje sa tu víno Dingač
* Sreser - 4 km, rybárska osada a malé letovisko
* Janjina - 2 km, najväčšia dedina vo vnútrozemí polostrova (330 obyv.)
* Mljet - možnosť cesty z Trstenika trajektom

Zátoky: *Sutvid, Stinjivac, Brijesta a Blaževo*
**František Godla** (\* 1946, Ovčie) je učiteľom dejepisu, prekladateľom a venuje sa vzdelávaniu Rómov. Stal sa prvým rómskym riaditeľom gymnázia na Slovensku.

Mladosť
-------

František Godla bol najmladší z desiatich súrodencov. Keď mal 12 rokov, umrel mu otec. V roku 1965 vyštudoval Strednú všeobecno-vzdelávaciu školu v Prešove. Neskôr študoval filozofiu a dejepis na Filozofickej fakulte Univerzity Pavla Jozefa Šafárika, kde získal aj titul PhDr v roku 1985.

Pôsobenie v školstve
--------------------

Po vysokej škole sa František Godla stal učiteľom na Gymnáziu Antona Prídavku v Sabinove, kde učil až do roku 2004. V roku 1997 sa stal riaditeľom gymnázia. V roku 2004 začal pracovať na odbore školstva v Prešovskom samosprávnom kraji. V roku 2005 sa stal predsedom Rady expertov pre výchovu a vzdelávanie rómskych žiakov na Ministerstve školstva kde pôsobil až do roku 2010. V roku 2010 sa stal metodikom národných projektov so zameraním na vzdelávanie Rómov na metodicko-pedagogickom centre v Prešove. František Godla je taktiež aktívny v mimovládnom sektore, kde je členom profesných organizácií a komisií venujúcich sa vzdelávaniu Rómov. Prekladal odborné texty z oblasti vzdelávania a štátnej správy do rómčiny v snahe zachovať, podporiť a kultivovať rómsky jazyk. Taktiež preložil aj diela Rómske piesne a múdre slová a Rómske múdre slová od Jána Berkyho-Mrenicu a Aniny Botošovej.

Referencie
----------

1. 1 2 3   *František Godla* [online]. Pamäť Národa, [cit. 2021-08-12]. Dostupné online.
2. 1 2 3   *PhDr. František Godla* [online]. Rómska encyklopédia Amari Luma, [cit. 2021-08-12]. Dostupné online.
3. ↑   *František Godla* [online]. Slovakiana, [cit. 2021-08-12]. Dostupné online.
**František Halvax** alebo **František Hallwax** (\* 4. máj 1712, Banská Štiavnica – † ?) bol rímskokatolícky kňaz, pedagóg, filozof, prekladateľ.

Rodina
------

* otec Ján Ignác Halvax
* matka rod. Burková

Životopis
---------

V roku 1728 vstúpil do jezuitskej rehole. Profesor na kolégiu, potom profesor filozofie a teológie na univerzite v Trnave, študijný prefekt a profesor teológie na kolégiu v Budíne. V roku 1771 – 1773 špirituál a spovedník kolégia v Banskej Bystrici. Z francúzštiny do latinčiny preložil fyzikálne dialógy jezuitu N. Regnaulta, v ktorých sa písalo o rozličných fyzikálnych zaujímavostiach a úkazoch. Napísal aj oslavné dielo na arcivojvodu, neskoršieho panovníka Jozefa II. predsedal pri obhajobe filozofických a historických prác, kt. boli dielom jeho študentov.

Dielo
-----

* *Regia serenissima archiducis Josephi indolens*, Trnava, 1745
* *Bellicarum in Hungaria calamitatum causae*, Trnava, 1746

Literatúra
----------

* Slovenský biografický slovník

Externé odkazy
--------------

* Regionálne osobnosti VKMK – zdroj, z ktorého pôvodne čerpal tento článok.
Umelecká predstava o družici TDRS druhej generácie
Vypúšťanie prvej družice (TDRS-A) z nákladového priestoru raketoplánu Challenger pri misii STS-6
**Tracking and Data Relay Satellite**, skratka **TDRS**, je sústava geostacionárnych družíc. Plnia telekomunikačnú, sledovaciu a retranslačnú úlohu. 

Celkový počet vyrobených družíc TDRS je 10, do vesmíru sa ich však dostalo len 9, pretože druhá družica v poradí (TDRS-B) zanikla pri explózii raketoplánu Challenger, ktorý ju mal vyniesť do vesmíru. Slúžia na spojenie s nízkoletiacimi družicami, napríklad s americkými raketoplánmi, a na interkontinentálnu komunikáciu. Prvá družica TDRS (označená TDRS-A) bola vypustená v roku 1983, posledná (TDRS-10) v roku 2002. Všetky štartovali z kozmodrómu Cape Canaveral, pričom niektoré vynášali nosné rakety Atlas a iné raketoplány. Družice vynesené raketoplánmi sa na finálnu geostacionárnu dráhu dostali pomocou urýchľovacieho stupňa. Predpokladaná aktívna životnosť družíc je 10-11 rokov. Hlavná pozemná stanica systému sa nachádza vo White Sands. 

Prvých 7 družíc vyrobila firma TRW Inc. Thompson-Ramo-Woolridge (teraz Northrop Grumman Space Technology), Redondo Beach, posledné tri Hughes Space and Communications Co. (teraz Boeing Satellite Systems), Los Angeles, v závodoch Integrated Satellite Factory, El Segundo, (USA). Elektrickú energiu získavajú družice prostredníctvom solárnych panelov. Družice sú označené číslami 1-10 podľa poradia, v ktorom boli vypustené, alebo písmenami A-J. Posledné tri vyrobené družice TDRS sa označujú ako družice druhej generácie a štartovali s nosnou raketou Atlas (na rozdiel od družíc prvej generácie, ktoré štartovali v nákladovom priestore raketoplánov). 

Družice prvej generácie telemetriu vysielajú a povely prijímajú v pásme S (2.5/2.6 GHz). Pre medzidružicovú komunikáciu je používané pásmo C (4/6 GHz, šírka pásma 36 MHz) a pre medzikontinentálnu komunikáciu pásmo Ku (11/14 GHz, šírka 225 MHz). Posledné družice prenášajú údaje v pásmach S (2.2 GHz), Ku a Ka.

Prehľad družíc
--------------

| Meno | Dátum štartu | Nosná raketa | NSSDC ID číslo. | Alternatívne označenie |
| --- | --- | --- | --- | --- |
| TDRS A | 4. apríl 1983 | STS-6 | 1983-026B | TDRS 1 |
| TDRS B | 28. január 1986 | STS-51-L | TDRSS-B | TDRS 2 |
| TDRS C | 29. september 1988 | STS-26 | 1988-091B | TDRS 3 |
| TDRS D | 13. marec 1989 | STS-29 | 1989-021B | TDRS 4 |
| TDRS E | 2. august 1991 | STS-43 | 1991-054B | TDRS 5 |
| TDRS F | 13. január 1993 | STS-54 | 1993-003B | TDRS 6 |
| TDRS G | 13. júl 1995 | STS-70 | 1995-003B | TDRS 7 (náhrada za stratenú TDRS-B) |
| TDRS H | 30. jún 2000 | Atlas IIa | 2000-034A | TDRS 8 |
| TDRS I | 8. marec 2002 | Atlas IIa | 2002-011A | TDRS 9 |
| TDRS J | 4. december 2002 | Atlas IIa | 2002-055A | TDRS 10 |

Zdroje
------


|  |  |
| --- | --- |
| Portal | Kozmonautický portál |

* Systém TDRS v encyklopédii Space40
**Myles** alebo **Mylés** (starogr. *Μύλης* - Myles/iný prepis:Mylés) bol v gréckej mytológii druhý spartský kráľ v Lakónii.

Myles sa ako starší syn spartského kráľa Leleka a jeho manželky najády Kleocharei stal jeho následníkom. Brat Polykaón sa oženil s Messéné dcérou kráľa Argu Triopa a založil dynastiu kráľov v krajine, ktorá dostala meno po jeho manželke Messénia. Myles a Polykaón mali aj sestru Therapné po ktorej mene bol neskôr odvodený názov v starovekej obce v Lakónii. Kráľovské žezlo v Lakónii po smrti Mylea prevzal po ňom jeho syn Eurótas.

Neďaleko od dnešnej archeologickej lokality starovekej obce Therapné, juhovýchodne od mesta Sparty sa nachádzalo miesto zvané Alesiai (tzv.*miesto brúsenia*). Tam Pausanias pri svojom putovaní po Lakónii v druhom storočí videl mlyn a od domácich sa dopočul o legende, že spartský kráľ Myles bol vynálezcom mlynského kameňa a práve na tomto mieste sa po prvý raz mlelo obilie.

Referencie
----------

1. ↑  Pausanias, *Periégésis tés Hellados*, 3,1,1.
2. ↑  Apollodóros z Atén, *Chronika*, 3,10,3.
3. ↑  Pausanias, *Periégésis tés Hellados*, 4,1,1 – 2; 4,1,5.
4. ↑  Pausanias, *Periégésis tés Hellados*, 3,19,9.
5. ↑  Pausanias, *Periégésis tés Hellados*, 4,1,1.
6. ↑  Pausanias, *Periégésis tés Hellados*, 3,20,2.

Pozri aj
--------

* Zoznam kráľov Sparty
**Tracie Thomsová** (\* 19. august 1975, Baltimore, Maryland, USA) je americká televízna, filmová a divadelná herečka.

Detstvo a mladosť
-----------------

Je dcérou viceprezidenta pre programovanie PBS a televíznej režisérky. Má mladšieho brata Austina. Herectvu sa venuje od desiatich rokov. Navštevovala Baltimorskú umeleckú školu, neskôr Howard Univesity a Juilliard School.

Kariéra
-------

Svoju hereckú kariéru zahájila v roku 2002, krátko po doštudovaní. V roku 2004 sa objavila v televíznom seriáli *Wonderfalls*, po boku Diany Scarwid. Nakoľko seriál nebol veľmi úspešný, mal len jednu sériu a trinásť epizód. O rok neskôr, sa pripojila k hereckému obsadeniu televízneho seriálu *Odložené prípady*, kde stvárnila vyšetrovateľku Kat Miller. V rovnakom roku sa objavila v muzikálovom filme *Bohémovia*. 

V roku 2006 stvárnila vedľajšiu postavu po boku Meryl Streep a Anne Hathaway vo filme *Diabol nosí Pradu*. V roku 2007 spolupracovala s Quentinom Tarantinom vo filme *Autozabijak*, kde sa objavila po boku herečiek Mary Elizabeth Winstead, Rosario Dawson či Kurt Russell.

V roku 2014 prijala rolu biologickej matky Annie, ktorú stvárnila Quvenzhané Wallis, vo sfilmovanom muzikáli *Annie*.

Tiež hrá predstavenia aj na Broadwayi, v roku 2016 bola nominovaná na cenu Tony za jej herecký výkon v muzikáli *Falsettos*.

Iné projekty
------------

Commons
* Spolupracuj na Commons Commons ponúka multimediálne súbory na tému **Tracie Thomsová**

Externé odkazy
--------------

* Tracie Thomsová v Internet Movie Database (po anglicky)
* Tracie Thomsová v Česko-Slovenskej filmovej databáze

Zdroj
-----

*Tento článok je čiastočný alebo úplný preklad článku Tracie Thoms na anglickej Wikipédii.*

Autoritné údaje: * BnF: 169489285
* ISNI: 0000 0000 4430 1279
* LCCN: no2005107444
* VIAF: 56354841
* WorldCat: lccn-no2005107444
TrES-4 z Celestia
**TrES-4** je extrasolárna planéta, ktorá bola objavená v roku 2007 projektom Trans-Atlantic Exoplanet Survey s použitím tranzitnej metódy. Nachádza sa vo vzdialenosti 1 400 svetelných rokov od Slnka v súhvezdí Herkules.

Obieha okolo materskej hviezdy v perióde 3,5 dní, pričom ju zakrýva. Jej hmotnosť je 0,84-násobok hmotnosti Jupitera a jej priemer 1,7-násobok jeho priemeru, čím má priemernú hustotu 0,23 gramov na kubický centimeter. Je to najväčšia známa planéta a súčasne planéta s najmenšou známou hustotou v čase objavu.

Okolo hviezdy obieha vo vzdialenosti 7,2 milióna kilometrov a jej povrchová teplota je približne 1 300 stupňov Celzia. Toto však nepostačuje na vysvetlenie jej veľmi nízkej hustoty. Nie je ani známe, prečo je planéta taká veľká. Jeden z možných dôvodov je ten, že hviezda, okolo ktorej obieha, je 3 až 4-krát svietivejšia ako Slnko, a tiež aj kvôli vnútornému teplu planéty.

Materská hviezda planéty je 1,2-krát hmotnejšia ako Slnko. V jadre spotrebovala vodíkové palivo a začala sa meniť na červeného obra, pričom za menej ako miliardu rokov by mala pohltiť planétu TrES-4.


|  |  |
| --- | --- |
|  | Astronomický portál |
**Tracy Caldwellová Dysonová** (\* 14. august 1969, Arcadia, Kalifornia, USA ako *Tracy Ellen Caldwellová*) je americká chemička a od mája 1998 astronautka, členka oddielu astronautov NASA. Do vesmíru sa dostala prvýkrát roku 2007 na palube raketoplánu Endeavour pri lete STS-118, druhýkrát do kozmu odštartovala v Sojuze TMA-20 2. apríla 2010 na 176-dňovú misiu v rámci Expedície 23/24.

Životopis
---------

### Mladosť

Narodila sa v Arcadii v Kalifornii, roku 1987 ukončila strednú školu v blízkom Beaumonte. Roku 1993 získala bakalársky titul z chémie na Kalifornskej štátnej univerzite (angl. California State University), tu sa podieľala na konštrukcii laserových spektrometrov určených k analýze zloženia atmosféry. Pokračovala štúdiom chémie na Kalifornskej univerzite (angl. University of California), tu roku 1997 získala titul doktora.

### Astronautka

Zúčastnila sa 17. náboru medzi astronautmi NASA. Uspela a 4. júna 1998 bola zaradená do oddielu. Absolvovala všeobecnú kozmickú prípravu a v auguste 1999 získala kvalifikáciu letový špecialista.

Po skončení základného výcviku pracovala v houstonskom stredisku NASA. V máji 2006 bola zaradená do posádky letu STS-118. Do vesmíru odštartovala 8. augusta 2007 na palube raketoplánu Endeavour, úlohou misie STS-118 bola dostavba Medzinárodnej vesmírnej stanice (ISS). Endeavour pristál 21. augusta po 12 dňoch, 17 hodinách a 56 minutách letu.

V septembri 2008 bolo oficiálne potvrdené jej menovanie do Expedície 23 so štartom 2. apríla 2010 v lodi Sojuz TMA-18.

Štart sa uskutočnil podľa plánu a po zhruba 49 hodinách letu sa 4. apríla 2010 pripojil k ISS. Misia trvala 176 dní a po úspešnom splnení všetkých naplánovaných úloh Dysonová aj s kolegami Škvorcovom a Kornijenkom bezpečne pristáli 25. septembra 2010 v Kazachstane.

Referencie
----------

1. ↑   *Biographical data. Tracy E. Caldwell* [online]. NASA, rev. 2009-01-01, [cit. 2009-10-15]. Dostupné online. (anglicky) – Oficiálna biografia NASA
2. 1 2  IVANOV, Ivan, a kol. *Космическая энциклопедия ASTROnote* [online]. Moskva: rev. 2008-12-12. Kapitola Tracy Ellen Caldwell. Dostupné online. (rusky)
3. ↑  HOLUB, Aleš. *MEK. Malá encyklopedie kosmonautiky* [online]. REV. 2007-08-22, [cit. 2009-10-15]. Kapitola STS-118 En/F-20. [dále jen Holub]. Dostupné online.
4. ↑  Пресс-служба Роскосмоса. *Предварительный план-график экспедиций на МКС и смен экипажа на кораблях «Союз» (с июня 2008г. по ноябрь 2010г.)* [online]. Moskva: Roskosmos, 2008-09-21, [cit. 2009-10-15]. Dostupné online. (rusky)
5. ↑  Chris Bergin. *Soyuz TMA-18 home after second undocking attempt success* [online]. NASAspaceflight.com, 25 September 2010, [cit. 2010-09-25]. Dostupné online.

Iné projekty
------------


|  |  |
| --- | --- |
| Portal | Kozmonautický portál |

Commons
* Spolupracuj na Commons Commons ponúka multimediálne súbory na tému **Tracy Caldwellová Dysonová**

Zdroj
-----

*Tento článok je čiastočný alebo úplný preklad článku Tracy Caldwellová na českej Wikipédii.*
**Michael James Collins** (ír. *Mícheál Seán Ó Coileáin*; \* 16. október 1890, Clonakilty, Írsko - † 22. august 1922, Béal na mBláth, Írsko) bol írsky politik, revolucionár a jeden zo zakladateľov a čelných predstaviteľov Írskej republikánskej armády. Bol členom írskej delegácie pri dojednaní britsko-írskej zmluvy a Írskeho slobodného štátu v Londýne. Ďalej bol predsedom dočasnej vlády Írskeho slobodného štátu a vrchný veliteľ Írskej národnej armády. Zavraždili ho 22. augusta 1922 v okolí Corku, pri dedine Béal na mBláth počas Írskej občianskej vojny.

Život
-----

V 19 rokoch vstúpil Michael Collins do Írskeho republikánskeho bratstva. Po prvýkrát na seba upozornil v roku 1916, keď sa zúčastnil Veľkonočného povstania, za čo bol nejakú dobu väznený v internačnom tábore vo Frongoch vo Walese.

Po prepustení vstúpil Michael Collins do strany Sinn Féin a v decembri 1918 bol zvolený do britskej Dolnej snemovne. Spolu s ostatnými poslancami za Sinn Féin však odmietol zasadnúť vo Westminsteri a namiesto toho sa stal členom Dáil Éireann ktorý zasadol v Dubline. Od roku 1919 zastával post ministra zahraničných vecí v írskej ilegálnej vláde. V rokoch 1919 až 1921 sa aktívne podieľal na írskej vojne za nezávislosť pričom pomohol založiť Írsku republikánsku armádu a takisto stál pri zrode jej teroristických praktík, namierených proti britskej armáde a Kráľovskej írskej polícií.

V roku 1921 bol jedným z aktérov dohody so Spojeným kráľovstvom, ktorá predpokladala vznik Írskeho slobodného štátu, ktorý však nemal zahŕňať šesť severných, prevažne protestantských grófstiev v Ulsteri. Írska vláda mala navyše prisahať vernosť britskej korune, čím muselo byť upustené od zámeru vytvoriť Írsku republiku. Tieto podmienky sa samozrejme sa časti írskych politikov zdali byť neprijateľné. Dohoda ale bola schválená parlamentom aj ľudovým hlasovaním čo malo za následok občiansku vojnu v rokoch 1922 až 1923. 

V nej proti sebe stáli pro-dohodové jednotky írskej vlády a republikáni, ktorí odmietali britsko-írsku dohodu. Ich predstaviteľom bol jeden z vodcov Veľkonočného povstania Éamon de Valera ktorého v roku 1916 uchránil pred popravou americký pas. K republikánom sa tiež pridala väčšina členov IRA. avšak Michael Collins sa postavil na stranu vlády a bol ustanovený vrchným veliteľom armády slobodného štátu. Pri potlačovaní odporu na vidieku bol Collins 22. augusta 1922 zabitý počas prestrelky pri dedine Béal na mBláth v grófstve Cork, neďaleko svojho rodiska. Aj napriek tomu však národná armáda vyhrala vojnu.

Iné projekty
------------

Commons
* Spolupracuj na Commons Commons ponúka multimediálne súbory na tému **Michael Collins (írsky líder)**

Zdroj
-----

*Tento článok je čiastočný alebo úplný preklad článku Michael Collins (politik) na českej Wikipédii.*

Autoritné údaje: * BnF: 119566736
* GND: 11866977X
* ISNI: 0000 0001 1639 4751
* LCCN: n50026853
* NK ČR: xx0151522
* VIAF: 182725075
* WorldCat: lccn-n50026853
**Národná literatúra** je súbor všetkých pôvodných literárnych diel autorov jedného národného spoločenstva (napr. slovenská literatúra, česká, francúzska, ruská a pod.), zahrnujúci tak diela minulosti ako aj súčasnú literatúru. Za hlavný znak národnej literatúry sa niekedy považuje len prirodzene pociťovaná vzájomná súvislosť literárnych diel, písaných jedným jazykom (pozri napr. snahy o zahrňovanie po nemecky písanej literatúry rakúskej a švajčiarskej do nemeckej národnej literatúry), avšak jazyková jednoliatosť, akokoľvek býva spravidla pre celistvosť národnej literatúry charakteristickou, nie je podmienkou ani absolútnou, ani primárnou (porovnajte napr. latinské diela českého humanistického písomníctva alebo trojjazyčnú švajčiarsku národnú literatúru a pod.). Určujúcim činiteľom je tu totiž predovšetkým historická jednota vývoja národného spoločenstva, v ktorého sociálnom a sociálnopsychologickom kontexte jednotlivé diela národnej literatúry vznikajú a pôsobia. Národná literatúra je teda prirodzeným, historicky vzniknutím a vyvíjajúcim sa celkom, ktorého sociálna funkcia spočíva najmä v aktívnom podiele na vytváraní a rozvoji národnej kultúry, ktorej je sama podstatnou súčasťou. Táto funkcia tiež určuje a vysvetľuje národnú literatúru ako organický, vnútorne štruktúrovaný celok.

Externé odkazy
--------------

* FILIT – zdroj, z ktorého pôvodne čerpal tento článok.
Dobre vyvinutý kryštál tmavej sľudy
Skupina **sľudy** je významná skupina horninotvorných minerálov. Sľudy patria medzi fylosilikáty, ktoré kryštalizujú v monoklinickej sústave, niekedy je ich symetriu ťažké rozpoznať, pretože nadobúdajú pseudohexagonálny habitus. Majú dokonalú bazálnu štiepateľnosť.

Chemické zloženie
-----------------

Všetky sľudy majú podobné chemické zloženie, ktoré možno vyjadriť vzorcom:

*X*2*Y*4-6*Z*8O20(OH,F)4
kde *X* je K, Na, Ca, zriedkavo Ba, Rb, alebo Cs
*Y* je Al, Mg, Fe alebo zriedkavo Mn, Cr, Ti, Li, a ďalšie
*Z* je prevažne Si alebo Al ale môže byť i Fe3+ alebo Ti
Delia sa na *dioktahedrické* (*Y* = 4) a *trioktaedrické* (*Y* = 6). Ak je na pozícii *X* ión K alebo Na, označuje sa ako *pravá sľuda*, ak je na pozícii *X* je Ca označuje sa ako *krehká sľuda*.

Štruktúra
---------

Štruktúra T - O - T hlavných typov sľúd
Výborná štiepateľnosť sľúd je dôsledkom charakteristického usporiadania štruktúrnych prvkov, kde sa medzi dvoma tetraedrickými sieťami, ktoré majú v rovine hexagonálnu symetriu nachádza oktaedrická sieť, ktorej prvky sa spájajú do trojuholníkov. Táto štruktúra sa zvykne označovať ako t-o-t (tetraéder-oktaéder-tetraéder). Oktaedrická vrstva môže existovať v dvoch podobách, ako trioktaedrická podobná štruktúre brucitu alebo dioktaedrická, podobná gibbsitu. Vrstvy tvorené t-o-t štruktúrami sú kompaktné ale môžu sa spájať s ďalšími takými vrstvami, čím vzniká typická vrstevnatá štruktúra fylosilikátov.

Minerály
--------

### Trioktaédrické sľudy

**Pravé sľudy:**

* Flogopit
* Biotit
* Cinvaldit
* Lepidolit

**Krehké sľudy:**

* Clintonit

### Dioktaedrické sľudy

**Pravé sľudy:**

* Muskovit
* Paragonit

### Sľudy s medzivrstevnou chybou

Veľmi jemnozrnné sľudy majú často väčšie rozdiely v obsahu iónov a vody a sú obvykle označované ako ílovité sľudy. Patria medzi ne:

* Hydromuskovit: s H3O+ a K na pozícii X
* Illit: s nedostatkom K na pozícii X a porovnateľným prebytkom Si na pozícii Z
* Fengit: s Mg alebo Fe2+ nahrázajúcimi Al na pozícii Y site and a porovnateľným prebytkom Si na pozícii Z

Referencie
----------

1. ↑  http://www.geology.cz prístup: 4.9.2008
2. 1 2  Klein, C. 2006. Mineralógia. Oikos-Lumon, Bratislava, 658 s.

Iné projekty
------------

Commons
* Spolupracuj na Commons Commons ponúka multimediálne súbory na tému **Sľuda**
Súradnice: 48°08′41″S 17°07′13″V﻿ / ﻿48,144826°S 17,120311°V﻿ / 48.144826; 17.120311

Sídlo na Lazaretskej 26 v Bratislave
**Národné centrum zdravotníckych informácií** (NCZI) je štátna príspevková organizácia, ktorej zriaďovateľom je Ministerstvo zdravotníctva Slovenskej republiky. Postavenie a úlohy NCZI upravuje zákon č. 153/2013 Z. z. o národnom zdravotníckom informačnom systéme a o zmene a doplnení niektorých zákonov v znení neskorších predpisov.

**NCZI vykonáva úlohy v oblasti:**

* informatizácie zdravotníctva, správy národného zdravotníckeho informačného systému,
* štandardizácie zdravotníckej informatiky,
* zdravotníckej štatistiky a epidemiológie neinfekčných chorôb,
* správy národných zdravotníckych administratívnych registrov a národných zdravotných registrov,
* poskytovania knižnično-informačných služieb z oblasti lekárskych vied a zdravotníctva.

Národné centrum zdravotníckych informácií je subjekt zodpovedný za realizáciu informatizácie a elektronizácie zdravotníctva.

Súčasťou NCZI je aj Slovenská lekárska knižnica (SlLK), špeciálna odborná knižnica so zameraním na lekárske vedy a zdravotníctvo, ktorá prostredníctvom svojich služieb podporuje celoživotné vzdelávanie lekárov a zdravotníckych pracovníkov.
**Klasický polomer elektrónu** alebo **Comptonov polomer** alebo **dĺžka Thomsonovho rozptylu** je polomer elektrónu vypočítaný na základe nasledujúcich predpokladov:

1. elektrón je guľa
2. elektrón má elementárny náboj e, ktorý sa nachádza a je rovnomerne rozmiestnený na povrchu gule.
3. elektrostatická, čiže potenciálna energia náboja zodpovedá pokojovej energii elektrónu podľa vzorca E = mc2.
Jeho vzorec je:

{\displaystyle r\_{\mathrm {e} }={\frac {1}{4\pi \epsilon \_{0}}}{\frac {e^{2}}{mc^{2}}}=2,817940325(28)\times 10^{-15}\mathrm {m} }
kde {\displaystyle e} a {\displaystyle m} je elektrický náboj a hmotnosť elektrónu, {\displaystyle c} je rýchlosť svetla a {\displaystyle \epsilon \_{0}} je permitivita prostredia. Podľa klasickej elektrostatiky, množstvo energie potrebnej na vytvorenie gule s konštantnou hustotou náboja s polomerom {\displaystyle r\_{e}} a nábojom {\displaystyle e} je okolo

{\displaystyle E={\frac {1}{4\pi \epsilon \_{0}}}{\frac {e^{2}}{r\_{\mathrm {e} }}}}.
Ak sa toto zadá do rovnice relativistickej energie elektrónu ({\displaystyle E=mc^{2}}) a vypočíta sa pre {\displaystyle r\_{e}}, výsledkom je už uvedená hodnota.
Súradnice: 48°09′37″S 17°04′07″V﻿ / ﻿48,160317°S 17,068546°V﻿ / 48.160317; 17.068546

**Internáty Mlynská Dolina** sú komplex internátov v Bratislave. Zrealizované boli v rokoch 1969 – 1977. Kapacita je 6600 lôžok.

Urbanistické a architektonické riešenie
---------------------------------------

Vysokoškolské centrum Mlynská dolina je najväčšie na Slovensku, a zároveň z urbanistického a mestotvorného hľadiska je prvkom rozvoja Bratislavy. Nachádzajú sa tu štyri internáty viacerých autorov (Finta, Roth – Internát Ľ. Štúra, Kančev- Mladosť a Manželské internáty, Dedeček – Átriové domy) vzájomne prepojené do jedného urbanistického celku.

Výstavba internátneho mestečka a vysokoškolského areálu v Mlynskej doline prebiehala v štyroch etapách pričom projekt Vladimíra Dedečka, dnešných Átriových domov, pôvodne internátu Družba, je výsledkom druhej etapy výstavby, tvoriace oproti Výškovým blokom internátu Ľudovíta Štúra kontrast, výškový aj hmotovo - priestorový. 

Objekt pozostáva z osemnástich hmotovo rovnakých objektov citlivo zasadených do terénu. Tieto pôsobia terasovitým usporiadaním, aj vďaka ustúpenému štvrtému podlažiu. Medzi objektmi vznikli átriá -priestory na oddych.

Z prevádzkového hľadiska tu nachádzame všetky funkcie nevyhnutné pre chod internátov: vstupné priestory, správa a dozor, ubytovanie, spoločenský úsek a úsek služieb, hospodársky a stravovací vzájomne vhodne pospájané a nadväzujúce.

Ubytovacie úseky tvorené štvorpodlažnými objektmi majú izby orientované na východ, západ a juh. Izby pôvodne jedno a dvojlôžkové s umývadlom v malej predsienke sa zmenili z dôvodu nepostačujúcich kapacít na dvoj a trojlôžkové. Sanitárne vybavenie ako aj sklad bielizne, práčovňa a kuchynka v spoločnom priestore s dennou miestnosťou sú umiestnené v centre objektu a jednotlivých podlaží. 
Izby majú pavlačové balkóny, ktoré sú z užívateľského hľadiska hodnotené ako nedostatok, no naopak z požiarneho a architektonického sú významným prvkom.

Zdroje
------

* Záhorský, M.: Vysokoškolské internáty v bratislavskej Mlynskej doline, Projekt 6/1982. s 17-21
* , dňa 24.4.2019
**Hra na slepú babu** (***Blindekuh***) je opereta, ktorú skomponoval Johann Strauss ml.. Premiéra sa konala 18. decembra 1878 v Theater an der Wien. Libreto, ktoré napísal Rudolf Kneisl, riaditeľ potulného divadla, je vôbec najslabším Straussovým libretom. V tomto smere sa naplno prejavil Straussov „antitalent" pre hľadanie a posudzovanie operetných libriet. Také slabé libreto mohlo len ťažko inšpirovať ku kvalitnému skladateľskému výkonu, preto je aj hudba operety len priemerná. K tým lepším častiam patrí snáď len predohra a valčíkové motívy vydané v orchestrálnej podobe ako valčík *Kennst du Mich?* op. 381.

Opereta nebola úspešná, dosiahla iba 16 predstavení. Hrala sa aj v zahraničí, ale nikde sa neudržala dlho v repertoári.

Obsah
-----

Preskočiť obsah diela **Upozornenie.** Článok alebo jeho časť prezrádza zápletku, pointu alebo rozuzlenie diela!

Statkár Scholle sa chce vymaniť zo svojich dlhov a preto sa rozhodne vydať dcéru Betsy za svojho bohatého synovca z Ameriky. Betsy s tým samozrejme nesúhlasí, ona už nosí vo svojom srdci iného. Nakoniec však vysvitne, že jej milý a synovec z Ameriky je jedna a tá istá osoba. Svadbe už potom nič nestojí v ceste.